ธอส.ตรึงดอกเบี้ยถึงสิ้นปี
ธอส.พร้อมตรึงอัตราดอกเบี้ยเงินกู้ลูกค้ารายย่อยจนถึงสิ้นปี เหตุเป็นแบงก์รัฐไม่ค้ากำไรเกินควร
7 ก.ค. 2553

ธอส.พร้อมตรึงอัตราดอกเบี้ยเงินกู้ลูกค้ารายย่อยจนถึงสิ้นปี เหตุเป็นแบงก์รัฐไม่ค้ากำไรเกินควร
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) กล่าวว่า  แม้คณะกรรมการนโยบายการเงิน (กนง.)  กำลังจะเริ่มประชุมพิจารณาปรับอัตราดอกเบี้ยมาตรฐาน แต่ยืนยันว่าธอส.จะตรึงอัตราดอกเบี้ยเงินกู้ลูกค้ารายย่อยชั้นดี ( MRR) ไว้จนสิ้นปีนี้  สำหรับลูกค้าเดิมหากไม่ปรับ  MRR ก็จะไม่กระทบ  เพราะการจะปรับขึ้นดอกเบี้ยเงินกู้ได้ต้องดูสัญญาณอัตราดอกเบี้ยเงินฝากปรับ ขึ้นก่อน อย่างไรก็ตาม  มองว่าขณะนี้สภาพคล่องในตลาดยังมีเพียงพอ  จึงไม่ทำให้ธนาคารต่าง ๆ  แห่ระดมเงินฝากด้วยการขึ้นดอกเบี้ยเงินฝากประเภทต่าง ๆ จนผลักดันให้ดอกเบี้ยในระบบเพิ่มขึ้น
สำหรับส่วนต่างอัตราดอกเบี้ยที่รัฐมนตรีว่าการกระทรวงการคลังเป็นห่วงอยาก ให้ธนาคารแห่งประเทศไทยช่วยดูแลนั้น  ส่วนดอกเบี้ยของ ธอส.มีเพียงร้อยละ 1-1.5 เท่านั้น  เพราะต้นทุนเงินฝากอยู่ที่ร้อยละ 2.5 ต้นทุนเงินกู้อยู่ที่ร้อยละ 4-4.5  จึงติดกำไรในระดับพอประมาณ เนื่องจากเป็นแบงก์ของรัฐจากที่ระดับเฉลี่ยของระบบร้อยละ      2.8-3 เพราะแต่ละแบงก์มีต้นทุนแตกต่างกัน ในส่วนของ ธอส.แม้จะมีทรัพย์สินจำนวนมากถึง 700,000  ล้านบาท มีขนาดเป็นแบงก์อันดับ 5  แต่มีต้นทุนค่าใช้จ่ายสำหรับพนักงานน้อยเพียง 2,500 คน  มีสาขาที่ต้องจ่ายค่าบริหารจัดการ 140 สาขา จึงมีต้นทุนไม่สูงมากเหมือนกับแบงก์พาณิชย์หลายแห่งที่จำเป็นต้องคิดส่วน ต่างดอกเบี้ยสูงให้คุ้มทุนบริหารจัดการ
ทั้งนี้  แม้โครงการกระตุ้นอสังหาริมทรัพย์ฯ  หมดไปแล้ว แต่ขณะนี้  ธอส.ยังมีโครงการสินเชื่อที่อยู่อาศัยให้กับข้าราชการด้วยการคิดดอกเบี้ย ร้อยละ 0 ในช่วง 6 เดือนแรก จากนั้นเดือนที่ 7-12  อัตราดอกเบี้ย MRR- ร้อยละ 2.5 (ปัจจุบัน MRR=6.5) เท่ากับคิดที่ร้อยละ 4 สำหรับปีที่  2-3 ดอกเบี้ยร้อยละ 4.5 ปีที่ 4-30 คิดดอกเบี้ย MRR- ร้อยละ 1 เตรียมวงเงินรองรับไว้  45,000 ล้านบาท  ซึ่งเป็นโครงการสินเชื่อสำหรับผู้มีรายได้ปานกลางสำหรับข้าราชการ  ซึ่งถือว่าอัตราดอกเบี้ยไม่สูงมากนัก โดยยังเปิดให้ขอสินเชื่อได้ถึงวันที่  30 พ.ย. 2553 และต้องทำนิติกรรมให้เสร็จภายในเดือน ธ.ค.นี้.